Diari Oficial de la Generalitat Valenciana


Sumari del DOGV 9486, del 09-12-2022 (2022/11488)

Anunci de les bases específiques i convocatòria per a la provisió, mitjançant concurs oposició d'una plaça de personal laboral fix inclosa en els processos d'estabilització de l'ocupació temporal.
----------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9486

Data del DOGV
:   09-12-2022

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2022/11661


Data del document
:   22-11-2022

Organisme emissor
:   Ajuntament de l'Olleria

Tipus de document
:   Anunci

Descriptors 

:   * Olleria, l'
    * concurs administratiu
    * concurs administratiu

Anunci de les bases específiques i convocatòria per a la provisió, mitjançant concurs oposició d'una plaça de personal laboral fix inclosa en els processos d'estabilització de l'ocupació temporal. [2022/11776]  
Per mitjà de la Resolució d'Alcaldia número 2022/1801, de 21 de novembre, de 2022 (i decret 2022/1829, de 22 de novembre, de correcció d'errors) s'han aprovat la convocatòria i les bases específiques que s'annexen a la present resolució, dels processos selectius d'estabilització de l'ocupació temporal per a proveir en propietat les places de personal laboral fix, mitjançant concurs oposició, en execució del procés extraordinari d'estabilització de l'ocupació temporal, Llei 20/2021, de 28 de desembre, de mesures urgents per a reduir la temporalitat en l'ocupació pública.  
D'acord amb les referides bases es publiquen la present convocatòria i les bases en el Butlletí Oficial de la Província de València, en el Diari Oficial de la Generalitat Valenciana i en el Boletín Oficial del Estado.  
El termini de presentació de sol·licituds és de vint dies hàbils comptadors des de l'endemà de la publicació de l'extracte de la present convocatòria en el Boletín Oficial del Estado.  
Contra les presents bases, que posen fi a la via administrativa, es poden interposar els recursos següents:  
a) Amb caràcter potestatiu, recurs de reposició davant del mateix òrgan que va dictar l'acte contra el qual es recorre, en el termini d'un mes comptador des de l'endemà de la publicació de les bases en el Butlletí Oficial de la Província. Si transcorre un mes des de l'endemà de la interposició del recurs de reposició, sense que s'haja resolt, es pot entendre que s'ha desestimat; s'hi pot interposar recurs contenciós administratiu.  
b) Recurs contenciós administratiu, a elecció seua, davant dels jutjats contenciosos administratius de la província de València, dins del termini de dos mesos comptadors des de l'endemà de la publicació de les bases en el Butlletí Oficial de la Província, si no s'hi ha interposat recurs de reposició.  
Contra tots els actes administratius definitius que es deriven de les bases, les persones interessades poden interposar els recursos pertinents en els casos i en la forma que estableixen la Llei 39/2015, d'1 d'octubre, del procediment administratiu comú de les administracions públiques, i la Llei 9/1998, de 13 de juliol, reguladora de la jurisdicció contenciosa administrativa.  
Cosa que es fa pública per a coneixement general.  
  
L'Olleria, 22 de novembre de 2022.- L'alcalde: Ramón Vidal Soler.  
  
  
  
ANNEX  
Bases específiques per a la provisió d'una plaça d'educador/a infantils de personal laboral fix, mitjançant concurs oposició, inclosa en l'oferta d'ocupació pública extraordinària d'estabilització corresponent a l'any 2022 de l'Ajuntament de l'Olleria.  
  
Base primera. Objecte  
1. És objecte de les presents bases específiques establir les normes per les quals s'ha de regir el procés selectiu per a la provisió en propietat de les places de personal laboral fix que es detallen a continuació, que complementen així mateix les bases generals reguladores dels processos d'estabilització de l'ocupació temporal de l'Ajuntament de l'Olleria, publicades en el BOP de València núm. 191 de 4 d'octubre de 2022, i en execució del procés extraordinari d'estabilització de l'ocupació temporal prevista en l'article 2 de la Llei 20/2021, de 28 de desembre, de mesures urgents per a reduir la temporalitat en l'ocupació pública.  
  
2. Les places convocades estan incloses en l'oferta d'ocupació pública extraordinària d'estabilització corresponent a l'any 2022 de l'Ajuntament de l'Olleria (publicada en el BOP de València núm. 89 d'11 de maig de 2022 i DOGV núm. 9343 d'11.05.2022), en el marc del procés de consolidació d'ocupació temporal a l'empara de la Llei 20/2021, de 28 de desembre, de mesures la reducció de la temporalitat en l'ocupació pública:  
- Denominació de la plaça: tècnic/a Educació Infantil  
- Nombre de places: 1  
- Naturalesa: relació laboral  
- Grup d'equivalència: C1  
- Requisit de titulació: cicle formatiu de grau superior de tècnic/a d'Educació Infantil o equivalent.  
3. La plaça objecte de la present convocatòria es troba dotada pressupostàriament i ha sigut ocupada, de manera temporal i ininterrompudament, almenys en els anys anteriors a 31 de desembre de 2002, per la qual cosa el sistema de selecció dels aspirants serà el de concurs oposició.  
4. Les presents bases vinculen l'Administració, els tribunals de selecció i qui participe en el procés i només es poden modificar amb subjecció estricta a les normes de la Llei 39/2015, d'1 d'octubre, del procediment administratiu comú de les administracions públiques.  
  
  
Base segona. Normativa aplicable  
1. Els processos selectius es regeixen pel que estableixen les presents bases específiques i les bases generals reguladores dels processos d'estabilització de l'ocupació temporal de l'Ajuntament de l'Olleria ?d'ara en avant bases generals- (publicades en el BOP de València núm. 191 de 04.10.2022).  
2. Així mateix, és aplicable al present procés selectiu el que disposa la Llei 20/2021, de 28 de desembre, de mesures de la reducció de la temporalitat en l'ocupació pública; el text refós de la Llei de l'estatut bàsic de l'empleat públic, aprovat pel Reial decret legislatiu 5/2015, de 30 d'octubre; la Llei 30/1984, de 2 d'agost, de mesures per a la reforma de la funció pública; la Llei 4/2021, de 16 d'abril, de la Generalitat, de la funció pública valenciana; la Llei 7/1985, de 2 d'abril, reguladora de les bases de règim local; el text refós de les disposicions legals vigents en matèria de règim local, aprovat pel Reial decret legislatiu 781/1986, de 18 d'abril; el Reglament general d'ingrés de personal al servei de l'Administració general de l'Estat i de provisió de llocs de treball i promoció professional del funcionariat civil de l'Estat, aprovat pel Reial decret 364/1995, de 10 de març; la Llei 39/2015, d'1 d'octubre, del procediment administratiu comú; la Llei 40/2015, d'1 d'octubre, del règim jurídic del sector públic; el Reial Decret llei 32/2021, de 28 de desembre, de mesures urgents per a la reforma laboral, la garantia de l'estabilitat en l'ocupació i la transformació del mercat de treball; el Reial decret legislatiu 2/2015, de 23 d'octubre, pel qual s'aprova el text refós de la Llei de l'estatut dels treballadors i altres disposicions que siguen aplicables.  
  
  
Base tercera. Condicions i requisits dels aspirants  
1. Per a prendre part en les proves selectives convocades, els aspirants han de reunir en el dia de finalització del termini de presentació d'instàncies els requisits següents:  
1.1. Nacionalitat: tindre la nacionalitat espanyola o d'un Estat membre de la Unió Europea o d'algun Estat al qual siga aplicable la llibertat de circulació de treballadors. Independentment de la nacionalitat, cònjuge d'espanyol o espanyola i de nacionals d'altres estats membres de la Unió Europea, i quan així ho preveja el tractat corresponent, cònjuge de nacional d'algun Estat en què siga aplicable la llibertat de circulació de treballadors, sempre que no estiguen separats de dret. Així mateix i amb les mateixes condicions que els cònjuges, hi poden participar les persones que en siguen descendents i les del cònjuge, menors de vint-i-un anys o majors que visquen a càrrec seu.  
  
1.2. Edat: tindre setze anys fets i no haver arribat a l'edat de jubilació.  
1.3. Titulació: tindre el títol de tècnic superior en Educació Infantil o títol oficial equivalent, o complir les condicions per a obtindre'l abans de la finalització del termini de presentació de sol·licituds i disposen de la certificació que ho acredite.  
Qui al·legue titulacions homologades o equivalents a les exigides haurà de citar la disposició legal en la qual es reconega l'equivalència o, en el seu cas, aportar una certificació expedida en aquest sentit de l'òrgan competent del Ministeri d'Educació o qualsevol altre òrgan de l'Administració pública.  
1.4. Capacitat: tindre la capacitat intel·lectual i funcional per a complir les funcions o faenes pròpies del lloc convocat.  
1.5. Habilitació: no haver sigut separat mitjançant expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial, per a l'accés a cossos o escales funcionarials. En cas que siga nacional d'un altre Estat, a més, no trobar-se en situació d'inhabilitació o en situació equivalent ni haver tingut sanció disciplinària o equivalent que impedisca, en el seu Estat, en els mateixos termes, l'accés a l'ocupació pública.  
2. Tots els requisits enumerats en els apartats anteriors, així com els requerits de les bases específiques corresponents de cada convocatòria, s'han de tindre el dia de finalització del termini de presentació de sol·licituds i mantindre'ls fins al moment de formalitzar el contracte de treball.  
3. Les condicions per a l'admissió a les proves s'ha de reunir en el moment de finalitzar el termini de presentació de sol·licituds i mantindre's durant tot el procés selectiu, fins a formalitzar el contracte de treball.  
4. L'Administració pot requerir, en qualsevol moment, els aspirants a fi que acrediten el compliment dels requisits exigits en la seua participació, així com la veracitat de qualsevol dels documents que aporten en el procés selectiu. Si els requisits no s'acrediten, en el termini dels deu dies hàbils següents a la notificació del requeriment, es podrà excloure l'aspirant del procés selectiu.  
  
  
Base quarta. Persones amb discapacitat funcional  
4.1. D'acord amb el que estableix el Reial decret 2271/2004, de 3 de desembre, que regula l'accés a l'ocupació pública i la provisió de llocs de treball de les persones amb discapacitat; els articles 55 i 59 del TREBEP, així com l'article 11 del Decret 3/2017, de 13 de gener, del Consell, en totes les proves selectives convocades per l'Ajuntament de l'Olleria seran admeses les persones amb diversitat funcional en igualtat de condicions que la resta d'aspirants.  
  
4.2. Qui concórrega al present procediment selectiu amb alguna diversitat funcional reconeguda, en el moment de presentar la instància sol·licitant prendre part en la present convocatòria, ha d'aportar certificació de l'òrgan competent que acredite tal condició.  
Aquest certificat ha de determinar de manera fefaent la deficiència o deficiències permanents que han donat origen al grau de diversitat funcional reconegut, així com la capacitat per a exercir les labors corresponents en la plaça objecte de la present convocatòria.  
4.3. L'òrgan de selecció establirà, per a les persones amb diversitat funcional que així ho sol·liciten, les adaptacions possibles de temps i mitjans per a fer la prova. A aquest efecte els interessats hauran de presentar la petició corresponent amb la instància de participació en la convocatòria.  
  
Base cinquena. Sol·licituds  
5.1. En les instàncies per a prendre part en el present procés selectiu, que han d'estar degudament omplides, l'aspirant ha de manifestar que reuneix les condicions i els requisits exigits en la base tercera i, si escau, base quarta, referits a la data de terminació del termini de presentació d'instàncies, i ho ha d'acreditar posteriorment, en el cas que siga seleccionat o seleccionada.  
S'ha d'adjuntar a la instància:  
- Document nacional d'identitat;  
- Titulació acadèmica exigida;  
- El resguard original justificatiu de l'ingrés de la taxa corresponent.  
5.2. La presentació de sol·licituds s'ha de fer preferentment per via telemàtica en la seu electrònica https://lolleria.sedelectronica.es, a través del registre telemàtic, o en les formes establides en el article 16.4 de la Llei 39/2015, d'1 d'octubre, del procediment administratiu comú de les administracions públiques,  
El model d'instància per a prendre part en les proves està publicat com a annex I de les presents bases.  
5.3. El termini de presentació d'instàncies és de vint dies hàbils, comptadors a partir de l'endemà de la publicació de l'extracte de la convocatòria en el Boletín Oficial del Estado. Així mateix, es publicarà extracte de la convocatòria en el Diari Oficial de la Generalitat Valenciana.  
En els extractes hi haurà l'oportuna referència al número i la data del Butlletí Oficial de la Província de València en què s'hagen publicat íntegrament la convocatòria i les presents bases. A més, es publicaran en el tauler d'anuncis de l'Ajuntament i en el portal de transparència.  
  
5.4. Per a ser admés o admesa n'hi ha prou, a més de la instància, d'aportar l'abonament dels drets d'examen que es fixen en la quantitat de 30 euros, d'acord amb l'ordenança fiscal aplicable.  
En cas que concórreguen alguna de les circumstàncies que motiven la reducció de l'import dels drets d'examen s'ha de presentar la justificació corresponent junt amb la instància, d'acord amb l'ordenança fiscal aplicable.  
5.5. Els drets d'examen s'han d'abonar abans de presentar la instància, dins de termini, i l'ingrés s'ha de fer en el compte que al dit efecte té obert l'Ajuntament en la Caixa Popular, ES45 6624 2756 9119 1934 5721.  
Quan per causes no imputables al subjecte passiu, l'activitat tècnica o administrativa que constitueix el fet imposable de la taxa no es realitze, s'ha de tornar l'import corresponent. Per tant, no correspon cap devolució dels drets d'examen en els supòsits d'exclusió de les proves selectives per causes imputables a l'interessat o interessada, tot això d'acord amb l'ordenança fiscal reguladora de la taxa per concurrència a proves selectives de l'Ajuntament de l'Olleria, publicada en el Butlletí Oficial de la Província de València número 150 de data 27 de juny de 2005.  
5.6. En cap cas, el pagament de la taxa per participar en les proves selectives suposa la substitució del tràmit de presentar, dins del termini i en la forma escaient, la sol·licitud.  
  
Base sisena. Admissió d'aspirants  
6.1. Les persones que vulguen ser admeses a les proves selectives han de manifestar en les instàncies que reuneixen totes les condicions exigides referides a la data d'expiració del termini de presentació d'instàncies i haver abonat la taxa per concurrència a proves selectives.  
  
6.2. En expirar el termini de presentació d'instàncies, l'Alcaldia dictarà resolució, en el termini màxim d'un mes (prorrogable per un altre mes per causes justificades), en què declara aprovada la llista provisional de persones admeses i excloses, la qual s'adoptarà en atenció al que declaren els aspirants. Aquesta resolució es publicarà en el Butlletí Oficial de la Província de València i establirà un termini de deu dies hàbils, des de l'endemà de la publicació en el BOP, perquè les persones excloses facen esmena de defectes. Així mateix, en el termini dit els interessats poden presentar qualsevol reclamació pertinent.  
  
Aquesta resolució també es publicarà en el tauler municipal d'anuncis de la seu electrònica de l'Ajuntament i en els que considere l'Ajuntament, a efectes merament informatius.  
En el cas que les persones aspirants excloses o omeses no presenten l'esmena corresponent en el termini indicat, s'entendrà que desisteixen de la seua petició i quedaran definitivament excloses del procés selectiu.  
  
6.2. Són corregibles els errors de fet, assenyalats en l'article 68 de la Llei 39/2015, d'1 d'octubre, com són les dades personals, lloc assenyalat a l'efecte de notificacions, data, firma o òrgan al qual es dirigeix.  
  
No és corregible, per afectar el contingut essencial de la mateixa instància de participació en el procés selectiu presentar la instància de manera extemporània, ja siga abans o després del termini corresponent i la falta de pagament dels drets d'examen dins del termini establit.  
  
El fet de estar en la relació de persones admeses no prejutja que se'ls reconega tindre els requisits per a presentar-se al procés selectiu. Quan de la documentació, d'acord amb el que disposen aquestes bases, es desprenga que no es té algun dels requisits, els interessats deixaran de tindre tots els drets que es puguen derivar de la seua participació.  
6.3. Si no hi ha reclamació, suggeriment o petició de cap esmena, la resolució provisional sobre aspirants admesos i exclosos esdevindrà definitiva automàticament.  
En un altre cas, resoltes les reclamacions i esmenes, l'autoritat convocant elevarà a definitives les llistes de persones admeses i excloses mitjançant una resolució que es publicarà en el Butlletí Oficial de la Província. I a efectes merament informatius en el tauler d'anuncis de la seu electrònica de l'Ajuntament. En la mateixa resolució s'indicarà la data, el lloc i l'hora de començament del primer exercici, amb una antelació de, almenys, tres dies hàbils abans del dit començament.  
La publicació en el BOP de la resolució serà determinant dels terminis, a l'efecte de possibles impugnacions o recursos. Contra la resolució d'aprovació de la llista definitiva les persones interessades poden interposar recurs contenciós administratiu, en els termes de la vigent Llei reguladora de la jurisdicció contenciosa administrativa, prèviament, si escau, al recurs potestatiu de reposició previst en l'article 123 de la Llei 39/2015.  
  
Base setena. Òrgan tècnic de selecció (OTS)  
7.1. El tribunal qualificador es regirà per aquestes bases i la resta de normativa aplicable, i es publicarà junt amb la llista definitiva d'aspirants.  
Els òrgans de selecció seran col·legiats. La composició s'haurà d'ajustar als principis d'imparcialitat i professionalitat dels membres i es tendirà a la paritat entre dones i homes, en compliment del que disposen l'article 53 de la Llei orgànica 3/2007, de 22 de març, per a la igualtat efectiva de dones i homes, i l'article 60.1 TREBEP.  
  
7.2. La composició ha de ser predominantment tècnica i a títol individual, de manera que no es podrà ostentar en representació o per compte de ningú, i els membres han de tindre una titulació igual o superior a la requerida per als llocs de treball que s'han de proveir i pertànyer al mateix subgrup o subgrups superiors i tindre la condició de funcionari de carrera. Amb els membres titulars del tribunal qualificador es designaran els suplents.  
7.3. El tribunal qualificador, que designa l'Alcaldia, el compondran els següents cinc membres, amb veu i vot:  
- President o presidenta (titular i suplent): personal funcionari de carrera de la corporació municipal.  
- Secretari o secretària, que serà qui té la dita funció en la corporació municipal o funcionari en qui delegue.  
- Tres vocals (titulars i suplents): personal funcionari de carrera pertanyents a la mateixa àrea de coneixements a la requerida per al lloc vacant.  
La presidència de la corporació podrà nomenar com a membres del tribunal funcionaris d'altres administracions d'acord amb el principi de col·laboració i cooperació interadministrativa, atesa la professionalitat del lloc a cobrir, d'acord amb l'article 99 del TREBEP.  
  
Es poden denominar assessors del tribunal, especialistes en les proves que s'estime necessari o convenient quan les característiques o dificultat de les proves així ho requerisquen, i que tindran veu, però no vot. La designació nominativa d'especialistes, que nomenarà l'Alcaldia-Presidència, es publicarà igualment junt amb la composició del tribunal qualificador.  
7.4. Als membres del tribunal els són aplicables les normes sobre abstenció i recusació, així com les normes sobre el funcionament dels òrgans col·legiats de la Llei 40/2015, d'1 d'octubre. L'Alcaldia i la Presidència els pot requerir una declaració expressa de no trobar-se sotmesos en cap de les causes d'abstenció legalment previstes en l'article 23 LRJSP. Igualment, els qui van incórrer en causa d'abstenció han de comunicar-ho a l'Alcaldia en el termini màxim de deu dies.  
  
El tribunal qualificador no es pot constituir ni actuar sense l'assistència de la mitat almenys dels integrants titulars o suplents, indistintament, i en tot cas han de comptar amb la presència de qui el presidisca i de qui fa de secretari o secretària.  
Així mateix estan facultats, i actuaran amb plena autonomia, per a resoldre les qüestions que es puguen suscitar durant les proves, per a adoptar els acords necessaris que hi garantisquen l'ordre adequat, en tot el que no preveuen les presents bases, així com per a interpretar-les de manera adequada.  
Els acords que haja d'adoptar el tribunal (criteris d'interpretació, data d'exercici següent, etc.) s'han d'adoptar per majoria d'assistents.  
  
7.5. Els membres del tribunal percebran les indemnitzacions que per raons del servei estableix el Reial decret 462/2002, de 24 de maig, sobre indemnitzacions per raó del servei, i tindran la categoria segona prevista en l'annex IV. El personal d'altres administracions té dret a assistir-hi, així com a les despeses de viatge i, si és el cas, dietes.  
  
7.6. Contra les actuacions del tribunal es pot recórrer en altura davant de l'Alcaldia-Presidència, en el termini d'un mes comptador des que aquestes actuacions es van fer públiques, d'acord amb l'article 121 i següents de la Llei 39/2015, d'1 d'octubre, del procediment administratiu comú de les administracions publiques. Prèviament a la resolució, se sol·licitarà dictamen del tribunal.  
  
Base huitena. Normes generals per a del desenvolupament del procés.  
8.1. El primer exercici començarà en la data que s'anunciarà en l'acord pel qual s'aprove la llista definitiva de persones admeses i excloses.  
8.2. L'ordre d'actuació dels aspirants que hagen de fer els exercicis corresponents que no es puguen fer conjuntament començarà per la lletra «F» segons el resultat del sorteig (DOGV 8473, 28.1.2019).  
  
8.3. Els aspirants seran convocats en crida única, excepte casos de força major, degudament justificats i valorats lliurement pel tribunal. Si un aspirant no es presenta en el moment de crida a qualsevol de les proves obligatòries, determina automàticament perdre el dret a participar en el procés selectiu, per la qual cosa en quedarà exclòs o exclosa.  
  
8.4. El tribunal podrà requerir als aspirants, en qualsevol moment, que acrediten la seua identitat, per a la qual cosa han de portar el DNI o el passaport.  
8.5. Una vegada començades les proves, els resultats de cada un dels exercicis, les successives crides i convocatòries, i en definitiva qualsevol decisió que adopte l'òrgan de selecció i que haja de conéixer qui hi participa fins a la finalització de les proves selectives o, en el seu cas, la fase de concurs, es publicaran en el tauler d'anuncis de la seu electrònica de l'Ajuntament, i hi ha prou amb aquesta publicació, com a notificació amb caràcter general.  
La crida per a la sessió següent d'un mateix exercici s'ha de fer amb un termini mínim d'antelació de vint-i-quatre hores, mentre que la convocatòria per a un exercici diferent ha de respectar un termini mínim de dos dies hàbils.  
  
Base novena. Fases del procés selectiu  
El sistema de selecció és el de concurs oposició amb la finalitat de permetre avaluar la idoneïtat dels aspirants per a l'exercici de la docència.  
A. Fase d'oposició (puntuació màxima 60 punts)  
En la fase d'oposició es tindrà en compte tindre els coneixements que s'exigeixen, l'aptitud pedagògica i el domini de les tècniques necessàries per a exercir com a docent.  
La fase d'oposició estarà composta d'un exercici de dues parts, una teòrica i una altra de caràcter pràctic. La puntuació màxima que es pot obtindre en aquesta fase és de 60 punts.  
Primer exercici. Obligatori i eliminatori (màxim 60 punts)  
Aquest exercici consisteix a superar dues proves, obligatòries i eliminatòries, una de caràcter teòric i una altra de caràcter pràctic.  
La puntuació màxima que es pot obtindre en l'exercici és de 60 punts, i per a superar-lo s'ha d'obtindre una puntuació igual o superior a 30 punts, així com haver obtingut la puntuació mínima de 15 punts per a superar cada una de les proves de què consta l'exercici.  
- Prova 1. Prova teòrica. Obligatòria i eliminatòria (màxim 30 punts)  
Té com a objecte demostrar els coneixements del programa. Consisteix a resoldre per escrit un qüestionari tipus test de quaranta preguntes referents al temari de matèries comunes i específiques (annex III), en el qual estarà representat cada un dels blocs. El temps màxim per a fer l'exercici serà de 60 minuts.  
El qüestionari tindrà cinc preguntes de reserva per possibles al·legacions o anul·lacions de preguntes.  
Les preguntes tindran tres respostes alternatives, i només una serà correcta. Les respostes errònies o en blanc no penalitzaran. S'hi ha d'aplicar la fórmula següent:  
  
P = E x 30  
 Nre. preguntes  
  
  
P = puntuació.  
E = encerts  
e = errors  
  
L'exercici es qualificarà de zero a trenta punts i cal obtindre-hi, per a superar-lo, un mínim de quinze punts.  
  
- Prova 2 - Prova pràctica. Obligatòria i eliminatòria. (Màxim 30 punts).  
  
Consistirà a resoldre dos supòsits pràctics a triar entre tres que plantejarà el tribunal i relatius a les matèries incloses en el temari  
  
S'hi valorarà la capacitat per a aplicar els coneixements a les situacions pràctiques que es plantegen, la sistemàtica, la capacitat d'anàlisi i la capacitat d'expressió escrita de l'aspirant.  
Cada supòsit es valorarà de zero a quinze punts.  
La qualificació de la prova serà la suma de la puntuació obtinguda en cada supòsit. Per a superar la prova, s'haurà d'obtindre un mínim de quinze punts.  
- Qualificació fase oposició  
La valoració conjunta final de la fase d'oposició serà la resultant de la suma de les puntuacions obtingudes en les dues proves.  
La correcció i la qualificació dels exercicis escrits, sempre que siga possible, es farà de manera anònima, i per a fer-ho s'utilitzaran sistemes que garantisquen l'objectivitat de les puntuacions atorgades i l'anonimat dels aspirants.  
B. Fase de concurs (màxim 40 punts).  
1. Finalitzada la fase d'oposició i junt amb el resultat de l'últim exercici, el tribunal exposarà al públic la relació d'aspirants que, per haver superat els exercicis eliminatoris, han de passar a la fase de concurs, i els emplaçarà perquè en el termini de deu dies hàbils presenten la documentació acreditativa dels mèrits previstos en la convocatòria.  
  
2. La puntuació màxima que es pot obtindre en la fase de concurs és de 40 punts.  
3. El concurs no té caràcter eliminatori i no es pot tindre en compte per a superar les proves de la fase d'oposició. Només es puntua el concurs en el cas d'haver superat els exercicis de caràcter eliminatori de la fase d'oposició.  
4. Es valoren els mèrits següents, els quals s'han de tindre fins a l'últim dia habilitat per a presentar les instàncies:  
  
a) Experiència: s'entén la prestació de serveis professionals com a funcionari o funcionària o amb contracte laboral, en places de la mateixa escala, subescala, grup i subgrup, i, si és el cas, classe i categoria de la plaça convocada. En els casos de dedicació parcial, la valoració serà proporcional a la dedicació realitzada.  
La valoració diferent de l'experiència entre administracions radica en el fet que l'Ajuntament de l'Olleria no té aprovada una relació de llocs de treball i, per tant, la falta d'un instrument de gestió tan important comporta l'existència d'una estructura administrativa i orgànica que obliga l'empleat públic de l'Ajuntament de l'Olleria a assumir més competències de les pròpies del lloc de treball, desenvolupant i adquirint unes competències i habilitats específiques de l'Ajuntament de l'Olleria, diferenciadores d'altres administracions.  
  
b) Titulacions: es valorarà tindre les titulacions que es detallen en el present apartat. Se sumaran fins al màxim establit en el present apartat totes les titulacions presentades, siguen iguals o superiors, a les que es requerisquen i s'acrediten com a requisit. No és valorarà el títol concret presentat com a requisit.  
c) Coneixements de valencià: únicament són avaluables els certificats expedits per la Junta Qualificadora de Coneixements de Valencià, Escola Oficial d'Idiomes, universitats o altres organismes oficials amb l'acreditació d'equivalència corresponent.  
d) Altres mèrits: coneixements d'idiomes reconeguts en l'àmbit comunitari.  
e) Cursos: es valoraran els cursos de formació i perfeccionament impartits per les administracions públiques i centres acollits al Pla de formació d'administracions públiques, per escoles de formació de funcionariat, per universitats, cursos impartits per la Generalitat, organismes oficials, organitzacions sindicals dins dels plans de formació contínua, sempre que en tot cas tinga relació directa amb les funcions de la categoria convocada. S'entendrà en qualsevol cas que té relació directa amb les funcions de la categoria convocada, la formació en matèria d'igualtat de gènere, curs en matèria de competències digitals i cursos en matèria de prevenció de riscos laborals.  
  
  
Mèrits que es valoren Puntuació màxima Valoració  
Experiència a l'Ajuntament de l'Olleria 17,5 punts 0,250 punts per cada mes de serveis en la mateixa escala, subescala, grup i subgrup, i, si és el cas, classe i categoria de la plaça convocada, prestats a l'Ajuntament de l'Olleria, fins a un màxim de 17,5 punts.  
  
Experiència en altres administracions 17,5 punts 0,084 punts per cada mes de serveis en la mateixa escala, subescala, grup i subgrup, i, si és el cas, classe i categoria de la plaça convocada, prestats en altres administracions públiques, fins a un màxim de 17,5 punts.  
0,063 punts per cada mes de serveis en la mateixa escala, subescala, grup i subgrup, i, si és el cas, classe i categoria de la plaça convocada, prestats en altres administracions públiques, fins a un màxim de 17,5 punts.  
Titulacions 0,50 punts Graduat escolar, graduat en ESO, FP 1, cicle bàsic d'FP: 0,15 punts  
BUP, Batxillerat, FP 2 o cicle mitjà d'FP: 0,25 punts  
Cicle superior d'FP: 0,30 punts  
Diplomatura universitària: 0,40 punts  
Grau universitari, llicenciatura universitària, màster universitari, doctorat: 0,50 punts  
Valencià 1 punt Oral / Nivell A2 del MECR: 0,20 punts  
Elemental / Nivell B1 del MECR: 0,25 punts  
- -- / Nivell B2 del MCER: 0,50 punts  
Mitjà / Nivell C1 del MECR: 0,75 punts  
Superior / Nivell C2 del MCER: 1,00 punts  
Es valora el certificat superior que s'acredite.  
Altres mèrits 0,50 punts Coneixements de llengües reconegudes d'àmbit comunitari: es valoren cada nivell del marc europeu segons la taula d'equivalències següent:  
Nivell bàsic = Nivell A2 del MECR: 0,10 punts Nivell intermedi = Nivell B1 del MECR: 0,20 punts  
Nivell avançat = Nivell B2 del MECR: 0,30 punts  
Nivell C1 = Nivell C1 del MECR: 0,40 punts  
Nivell C2 = Nivell C2 del MECR: 0,50 punts  
Es valora el certificat superior de cada llengua acreditada.  
Cursos 3 punts 0,02 punts per hores de curs o acció formativa de duració igual o superior a 15 hores.  
Puntuació màxima 40 punts 40 % del total possible (60 oposició i 40 concurs)  
  
5. Acreditacions: per a la valoració oportuna dels mèrits referits s'han d'acreditar en la forma que es detalla tot seguit:  
a) Experiència: mitjançant un certificat expedit per l'òrgan competent de l'administració en la qual s'hagen prestat els serveis, amb indicació d'escala, subescala, grup, subgrup, classe, categoria, lloc i dedicació.  
Els mèrits relatius a l'experiència professional a l'Ajuntament de l'Olleria, al·legats en la sol·licitud, els comprovarà el departament de personal sense que l'aspirant faça falta que presente cap document acreditatiu, sempre que s'acompanye d'informe de vida laboral actualitzat a la data del període de presentar instàncies.  
  
b) Titulacions: mitjançant l'aportació d'original o còpia degudament compulsada o còpia electrònica autèntica del títol expedit per l'organisme públic competent.  
c) Coneixements de valencià: mitjançant l'aportació de l'original o còpia degudament compulsada o electrònica autèntica del títol expedit per la Junta Qualificadora de Coneixements de Valencià o altres organismes oficials, si és el cas, original o còpia compulsada del títol equivalent, sempre que l'aspirant acredite l'equivalència per un organisme competent.  
d) Altres mèrits: mitjançant l'aportació de l'original o còpia degudament compulsada o electrònica autèntica del títol expedit per l'Escola Oficial d'Idiomes, universitats o altres organismes oficials, si és el cas, original o còpia compulsada del títol equivalent, sempre que l'aspirant acredite l'equivalència per un organisme competent.  
  
e) Cursos: els cursos s'han d'acreditar a través de certificats o diplomes, expedits per l'administració pública o centres que els hagen impartit. No es poden valorar ni es tenen en compte els cursos en què no s'expresse la duració en hores lectives. No es valoren hores de cursos o acció formativa de duració inferior a 15 hores.  
  
4. Només es valoren els mèrits consignats i relacionats en el document d'autobaremació (annex II) dels quals s'aporte la documentació acreditativa corresponent.  
En cap cas es valoren els mèrits no al·legats ni relacionats en el document d'autobaremació (annex II), encara que posteriorment es presente documentació que acredite el mèrit, ni el Departament de Personal de l'Ajuntament de l'Olleria comprovarà els mèrits relatius als serveis prestats a l'Ajuntament de l'Olleria que no s'hagen reflectit ni relacionat en el document d'autobaremació (annex II).  
  
El tribunal pot recaptar dels interessats els aclariments o, si és el cas, la documentació addicional que considere necessària per a comprovar els mèrits al·legats i té la facultat de resoldre qualsevol dubte que puga sorgir sobre els mèrits i altres aspectes del concurs.  
  
- Valoració de la fase de concurs de mèrits  
La qualificació final de la fase de concurs de mèrits la determina la suma de la puntuació obtinguda en els mèrits.  
  
Base desena. Qualificació final  
Una vegada establit el barem dels mèrits, l'òrgan de selecció exposarà al públic la llista d'aspirants amb la puntuació obtinguda en la fase de concurs, com també la d'aprovats segons la puntuació total, i concedirà un termini de tres dies hàbils perquè formulen les reclamacions i les esmenes que consideren oportunes en relació amb l'establiment del barem.  
La puntuació final del concurs oposició s'obtindrà sumant la puntuació obtinguda en totes dues fases.  
Resoltes les possibles al·legacions i reclamacions, l'òrgan de selecció configurarà la relació definitiva d'aspirants aprovats segons la puntuació total, que s'interromprà quan el nombre d'inclosos coincidisca amb el nombre de places convocades. Constituirà la llista definitiva d'aprovats.  
Els casos d'empat que es produïsquen s'han de dirimir de la manera següent: s'atendrà, en primer lloc, la puntuació més alta obtinguda en la fase d'oposició, i si persisteix l'empat es dirimirà per la puntuació més alta obtinguda en els diferents apartats del barem del concurs, pel mateix ordre en el qual figuren relacionats. En cas de persistir l'empat, s'atendrà la major antiguitat en la plaça convocada. I si continua persistint l'empat es dirimirà per sorteig.  
Aquesta relació, l'òrgan de selecció qualificador l'elevarà a la Presidència de la corporació municipal amb proposta per a contractació del personal laboral fix en les places convocades.  
  
Base onzena. Relació d'aprovats  
1 En acabar el procés de selecció, el tribunal publicarà la relació de persones que aproven, segons la puntuació obtinguda, així com les notes parcials de cada una de les fases del procés selectiu, en el tauler d'anuncis de la seu electrònica de l'Ajuntament.  
  
2. El tribunal no pot declarar que han superat les proves selectives un nombre superior d'aspirants al de places convocades. No obstant això, sempre que el tribunal haja proposat la contractació del mateix nombre d'aspirants que el de vacants convocades, quan es produïsquen renúncies, falta d'acreditació dels requisits exigits en la convocatòria per a ser contractat com a personal laboral fix o concórrega alguna de les causes de pèrdua de la condició de personal laboral fix en qui es proposa per a contractació, l'òrgan convocant requerirà a l'òrgan de selecció una relació complementària d'aspirants aprovats que vagen tot seguit de qui s'ha proposat, per a la seua possible contractació com a personal laboral fix.  
  
Base dotzena. Presentació de documents  
1. Els aspirants que proposa el tribunal han d'aportar a la corporació municipal, en el termini de vint dies hàbils comptadors des que es fa pública la relació d'aspirants, els documents acreditatius de les condicions de capacitat i requisits exigits en la norma base tercera de la present convocatòria i que no s'hagen aportat amb anterioritat:  
  
a) Còpia del DNI o, si és el cas, del passaport o de qualsevol altre document acreditatiu de la nacionalitat, degudament compulsada.  
b) Original o còpia compulsada del títol acadèmic exigible segons la convocatòria corresponent.  
c) Declaració de no haver sigut separat mitjançant expedient disciplinari en qualsevol administració o ocupació pública, així com de no estar en situació d'inhabilitació penalment per a l'exercici de funcions públiques.  
d) Certificat mèdic acreditatiu de no patir cap malaltia o limitació física o psíquica que impedisca, impossibilite o que siga incompatible amb l'exercici de les funcions.  
2. Els aspirants proposats que hagen fet valdre la condició de persona amb diversitat funcional, han d'acreditar la dita condició mitjançant certificació expedida per l'òrgan competent de la Generalitat Valenciana, en què s'ha d'acreditar, a més d'un grau de discapacitat igual o superior al trenta-tres per cent, la capacitat per a exercir les tasques i funcions de la plaça. L'aspirant que tinga la condició de funcionari de carrera quedarà exempt de justificar documentalment les condicions generals a què fa referència la base tercera que ja s'hagueren provat per a obtindre el nomenament anterior. En qualsevol cas, ha de presentar original o còpia compulsada del títol acadèmic exigit.  
  
3. Qui dins del termini indicat, i excepte cas de força major, no presente la documentació, o de la documentació es deduïsca que falta algun dels requisits exigits, o no supere el reconeixement mèdic, no es podrà contractar, i donarà lloc a invalidar l'actuació de l'interessat o interessada i la nul·litat subsegüent dels actes del tribunal pel que fa al cas, sense perjudici de la responsabilitat en què puga haver incorregut per falsedat en la instància; pot l'òrgan tècnic de selecció proposar la inclusió en la llista de persones admeses del mateix nombre d'excloses per les causes anteriors, les quals s'incorporaran al curs selectiu.  
  
  
Base tretzena. Formalització del contracte laboral  
1. En presentar els interessats la documentació i considerada conforme i suficient per l'òrgan municipal competent, es contractaran laboralment les persones que proposa el tribunal a càrrec del titular de l'òrgan competent en el termini màxim de tres mesos comptadors des de la publicació de la relació d'aprovats en el tauler d'anuncis i en la seu electrònica municipal.  
2. La contractació corresponent es notificarà als interessats, i han de formalitzar el contracte en el termini màxim de trenta dies naturals comptadors des de l'endemà de la notificació de la resolució de contractació com a personal laboral fix.  
3. Els qui, sense causa justificada, no formalitzen el contracte dins del termini assenyalat, perdran tots els drets derivats de la superació de les proves selectives i de la contractació conferida subsegüent.  
  
4. En l'acte de formalització del contracte, el personal laboral ha de prestar jurament o promesa, d'acord amb la fórmula prevista en la Llei 4/2021, de 16 d'abril, de la funció pública valenciana.  
  
Base catorzena. Publicitat de la convocatòria i de les bases  
1. La present convocatòria i les bases es publicaran íntegrament en el Butlletí Oficial de la Província o en el Diari Oficial de la Generalitat Valenciana així com en el tauler d'edictes de la seu electrònica de l'Ajuntament de l'Olleria, en extracte en el Boletín Oficial del Estado i vincularan l'Administració, els òrgans de selecció i les persones que participen en els procediments.  
2. Els successius anuncis relatius a les convocatòries es publicaran en edictes de la seu electrònica de l'Ajuntament de l'Olleria i, si és el cas, en el Butlletí Oficial de la Província.  
  
Base quinzena. Relació amb les bases generals  
Les presents bases específiques complementen les bases generals reguladores dels processos d'estabilització de l'ocupació temporal de l'Ajuntament de l'Olleria (publicades en el BOP de València núm. 191 del 04.10.2022) i hi prevalen, en cas de contradicció o discrepància.  
  
  
Base setzena. Dades de caràcter personal  
1. El tractament de les dades personals es du a terme segons el que estableixen les normes vigents en matèria de protecció de dades de caràcter personal.  
  
Base dessetena. Recursos i reclamacions  
1. Les presents bases vinculen l'Administració, el tribunal qualificador i qui participa en les proves selectives. L'òrgan de selecció queda facultat per a resoldre els dubtes que es presenten, interpretar les bases i prendre els acords necessaris per al bon funcionament del procés selectiu, en tot el que no preveuen les bases.  
2. Tant la present convocatòria com els actes administratius que en deriven i les actuacions de l'òrgan tècnic de selecció els poden impugnar els interessats en els casos, terminis i forma establits en la Llei 39/2015, d'1 d'octubre, del procediment administratiu comú de les administracions publiques.  
3. Les presents bases són definitives en via administrativa i contra les quals es pot interposar recurs contenciós administratiu en el termini de dos mesos comptadors des de l'endemà de la publicació, davant del Jutjat contenciós administratiu en els termes de l'article 14 de la Llei 29/1998, de 13 de juliol, i potestativament recurs de reposició en el termini d'un mes davant de la presidència de la corporació municipal.  
  
Base dihuitena. Creació de borsa  
1. Finalitzat el procés d'estabilització es constituirà, obligatòriament, borsa de treball preferent i prioritària a qualsevol altra que es puga constituir.  
No obstant això, si hi ha en l'Ajuntament una altra borsa de treball per al mateix lloc de treball, en resultar els processos d'estabilització convocats a l'empara de la Llei 20/2021, de 28 de desembre, de mesures de la reducció de la temporalitat en l'ocupació pública, serà preferent la borsa constituïda anteriorment.  
2. Funcionament  
Les crides es fan a l'adreça de correu electrònic que s'indique en la instància per a participar en el procés; és responsabilitat de l'aspirant mantindre la dada de l'adreça actualitzada a l'efecte de poder localitzar-lo o localitzar-la.  
Si l'aspirant que es crida així no reuneix els requisits per a fer-ne el nomenament, s'exclourà de la borsa.  
Si renuncia o no compareix en el termini de dos dies naturals des de la crida, passarà a l'últim lloc de la llista de borsa, i es nomenarà l'aspirant que va darrere en l'ordre de prelació de la borsa.  
La baixa voluntària de l'aspirant que s'haja contractat suposarà l'exclusió de la borsa de treball.  
La segona renúncia o no compareixença que faça l'aspirant suposarà l'exclusió de la borsa.  
Quan un integrant accepte la crida, no serà anomenat novament fins que finalitze la contractació efectuada. En finalitzar la contractació, tornarà a la posició en l'ordre de prelació de borsa que tenia en el moment de contractar-lo o contractar-la.  
Vigència: s'estableix una vigència de tres anys.  
A aquest efecte, el tribunal elevarà propostes de creació de borsa.  
  
  
El present procés selectiu el regeix el principi de publicitat, per la qual cosa participar-hi suposa que l'aspirant accepta el tractament de les seues dades de caràcter personal que ens facilita en la sol·licitud, per a les publicacions en butlletins oficials, taulers d'anuncis, pàgina web i altres mitjans de difusió dels resultats parcials i definitius del procés de selecció. Vos informem que, d'acord amb el que disposa el Reglament (UE) 2016/679 del Parlament Europeu i del Consell de 27 d'abril de 2016, relatiu a la protecció de persones físiques, respecte del tractament de dades personals i la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), la Llei orgànica 3/2018, de 5 de desembre, de protecció de dades personals i garantia dels drets digitals, les dades de caràcter personal obtingudes en la sol·licitud de participació en la selecció, s'arreplegaran en el tractament «Personal» i que és responsabilitat de l'Ajuntament de l'Olleria, anteriorment esmentat. El tractament està arreplegat en el Registre d'activitats de tractament i compta amb les mesures de seguretat necessàries per a garantir la total seguretat de totes les dades. En qualsevol cas, la subscripció de la sol·licitud implica que qui la fa n'està al cas i dona el consentiment al tractament de les seues dades per a la finalitat esmentada. La base legal que ens permet tractar les vostres dades és, segons l'article 6.c del Reglament 2016/679 del Parlament Europeu i del Consell, de 27 d'abril de 2016, «el tractament és necessari per al compliment d'una obligació legal aplicable al responsable del tractament». Les vostres dades seran cedides a «Altres organismes públics amb competència en la matèria». No existeix la supressió de les dades, ja que, encara que es produïsca la baixa, és necessari conservar les dades a efectes històrics, estadístics i científics. Teniu dret a accedir a les vostres dades personals, així com a sol·licitar la rectificació de les que siguen inexactes o, si és el cas, sol·licitar-ne la supressió quan, entre altres motius, ja no siguen necessàries per a la finalitat que es van arreplegar. En determinades circumstàncies, els interessats podran sol·licitar la limitació del tractament de les seues dades, cas en el qual les podrem conservar per a l'exercici de defensa o reclamació. En determinades circumstàncies i per motius relacionats amb la seua situació particular, els interessats podran oposar-se al tractament de les seues dades. D'altra banda, qui fa la sol·licitud ha de manifestar que la informació facilitada és certa i que no ha sigut omesa o alterada cap informació que hi puga ser desfavorable, i està al cas que la falsedat i omissió d'alguna dada suposa la impossibilitat de prestar correctament el servei.  
  
  
ANNEX III  
Temari  
  
Matèries comunes  
  
Tema 1. La Constitució Espanyola de 1978. Principis generals. Principis rectors de la política social i econòmica. De les garanties de les llibertats i els drets fonamentals. Organització territorial de l'Estat. Principis constitucionals. Les comunitats autònomes. L'administració local.  
  
Tema 2. Els estatuts d'autonomia: significat. L'Estatut d'Autonomia de la Comunitat Valenciana. Competències de la Generalitat Valenciana.  
  
Tema 3. El municipi. Conceptes i elements. Territori i població. El govern i l'administració municipal. Competències municipals.  
  
Tema 4. Personal al servei de les entitats locals. Concepte i classes d'empleats públics. Funcionaris de carrera. Funcionaris interins. Personal laboral. Personal eventual.  
Tema 5. La Llei orgànica 3/2007, de 22 de març, per la igualtat efectiva de dones i homes. Conceptes bàsics.  
  
Matèries específiques  
  
Tema 1. Decret 37/2008, de 28 març, del Consell, pel qual s'estableixen els continguts educatius del primer cicle de l'Educació Infantil a la Comunitat Valenciana. Les àrees del currículum en l'Educació Infantil de primer cicle. La inclusió educativa en el primer cicle d'Educació Infantil: principis i estratègies d'inclusió. Elements afavoridors de l'aprenentatge i el desenvolupament personal en la xicalla amb diversitat funcional. Impacte de les necessitats educatives de suport en les famílies. Necessitats de les famílies.  
Tema 2. L'escola infantil com a compensadora de les desigualtats. La col·laboració de l'escola amb els serveis socials locals. El centre d'Educació Infantil en la prevenció i intervenció amb xicalla en situació de risc social. Evolució del concepte d'Educació Infantil. Influència dels corrents pedagògics i psicològics principals en l'educació infantil. Visió actual de les seues aportacions. Experiències renovadores rellevants. Valoració crítica. La psicologia evolutiva de l'Educació Infantil: Principals concepcions sobre el desenvolupament psicològic de la infància. Evolució del xiquet i la xiqueta fins als tres anys. Principals factors que intervenen en el desenvolupament.  
Tema 3. Principis d'intervenció educativa del tècnic superior en Educació Infantil a l'escola infantil de primer cicle. L'equip educatiu. Composició i funcions. Motivació i treball en equip. La programació en el primer cicle d'Educació Infantil. Objectius, continguts i metodologia adequada per a xicalla de zero a tres anys. La unitat didàctica com a eina de treball en Educació Infantil: estructura de la unitat didàctica.  
  
Tema 4. L'avaluació en el primer cicle d'Educació Infantil: àmbits i estratègies principals. La transició entre el primer i segon cicle d'Educació Infantil. Mesures curriculars i vies de coordinació. El desenvolupament del llenguatge. La comunicació no verbal. Importància dels contextos comunicatius a l'Escola Infantil. Principis d'intervenció. Bilingüisme: bases psicològiques, sociològiques i educatives. Metodologia i recursos. Immersió i adquisició simultània de dues llengües.  
  
Tema 5. Desenvolupament cognitiu fins als tres anys. El coneixement de la realitat. L'observació i l'exploració del món físic, natural i social. Gènesi i formació dels conceptes principals. El desenvolupament psicomotor en els xiquets fins als tres anys. La psicomotricitat en el currículum de l'Educació Infantil. La sensació i la percepció com a font de coneixements. L'organització sensorial i perceptiva. La intervenció educativa. El desenvolupament de la personalitat. El desenvolupament afectiu en els xiquets de zero a tres anys. Aportacions de diferents autors. La conquesta de l'autonomia. Directrius per a una intervenció educativa correcta.  
Tema 6. L'escola com a institució socialitzadora. El xiquet descobreix els altres. Procés de descobriment, vinculació i acceptació. Principals conflictes de la vida en grup. La família com a primer agent de socialització. La transformació de la funció educativa de la família al llarg de la història. Expectatives familiars respecte a l'educació infantil. Període d'adaptació dels xiquets en el centre educatiu. Relacions entre la família i l'equip educatiu.  
Tema 7. Educació per a la salut. Actituds i hàbits referits al descans, la higiene, l'alimentació i l'activitat infantil. Criteris per a la intervenció educativa. Prevenció d'accidents, primers auxilis, malalties infantils més freqüents.  
Tema 8. El desenvolupament de l'autonomia. La participació i col·laboració dels xiquets i xiquetes en les activitats de la vida diària i en la satisfacció de les seues necessitats bàsiques. Principis d'intervenció. L'educació sexual en l'etapa infantil. Descobriment i identificació amb el propi sexe. La construcció dels rols masculí i femení. Estratègies educatives per a evitar la discriminació de gènere.  
Tema 9. L'organització dels espais i el temps. Criteris per a una distribució i una organització espacial i temporal adequades. Ritmes i rutines quotidianes. L'avaluació dels temps i dels espais. Equipament, material didàctic i materials curriculars en Educació Infantil. Selecció, utilització i avaluació dels recursos materials.  
  
Tema 10. El joc en el desenvolupament del xiquet i de la xiqueta de fins a tres anys d'edat. Tipus de jocs. Importància del joc. El joc com a activitat espontània del xiquet i de la xiqueta. El joc com a recurs didàctic. Intervenció de l'educador en el joc infantil.  
Tema 11. L'expressió corporal. El gest i el moviment. L'expressió corporal com a ajuda en la construcció de la identitat i l'autonomia personal. Evolució de l'expressió plàstica en els xiquets. Elements bàsics del llenguatge plàstic. Objectes, continguts, materials, activitats, estratègies metodològiques i d'avaluació de l'expressió plàstica. Models i estereotips.  
Tema 12. La literatura infantil. El conte: el seu valor educatiu. Criteris per a seleccionar, utilitzar i narrar contes orals o escrits. Activitats a partir del conte. La biblioteca d'aula.  
Tema 13. Formació de capacitats relacionades amb el desenvolupament logicomatemàtic. Recursos didàctics i activitats adequades en l'etapa d'Educació Infantil.